Aandele mening: Famous Brands | Netwerk24
Famous Brands, wat plaaslike franchises soos Steers en Wimpy besit, het laat in Mei verbeterde wins vir die jaar tot Februarie verklaar. Die uitwerking van die Covid-19-pandemie en inperkings in Suid-Afrika en Brittanje het die groep se inkomste sedertdien verklein.
Mugg & Bean is ook deel van Famous Brands. Foto: Verskaf
Hy het het sterk opgetree om besighede vaartbelyn te maak, koste te sny, en kontant te bewaar. "Dit sluit in die opskorting van bedryf- en kapitaalbesteding, verligting vir franshisenemers in die vorm van die tydelike uitstel van betalings (van skuld voor die inperking) en verminderde tantieme en tariewe ná die inperking, onderhandelings met banke en eiendomseienaars, tydelike strategiese buitediensstelling van dele van die onderneming wat nie in die inperkingbeperkings mag werk nie, en 'n beperkte uitdiensstelingprogram waar alle ander opsies uitgeput is," volgens sy finansiële state.
Famous Brands het in Augustus 2017 deur sy langtermyn-stygtendens se steuntendenslyn gebreek en in 'n daaltendens in die vorm 'n dalende wig verhandel. Sy aandeelprys het gedaal nadat dit deur die onderste helling van die wig verhandel het, en 'n laagtepunt van 1 950c per aandeel getoets. Dit het sedertdien bo dié vlak gebly en herstel nou.
Nadat Famous Brands 'n hoër laagtepunt van 3 195c aangeteken het, en met die drieweekse indeks van relatiewe sterkte (3W RSI) wat deur sy mediumtermyn-daaltendens se weerstandtendenslyn gebreek het, kan hy 'n nuwe stygtendens begin as nog 'n stygende laagtepunt bo 3 195c gevestig word.
Voortgesette stygings bo 4 500c sal 'n goeie koopkans bied, met stygpotensiaal na 6 750c. Vergroot lang posisies as die prys deur 7 500c skiet, want weerstand kan dan by 9 050c getoets word. Bo dié vlak sal daar deur die wig se boonste langtermyn-helling gebreek word, met 'n geleidelike herstel na 14 025c.
Vermy 'n lang posisie as Famous Brands by 3 195c ingee, want sy aandeelprys kan na sy vorige laagtepunt van 1 950c terugval.